魏了翁
歌诗三十五韵送前知隆庆任侯赴召
向来虎豹蹲天关，啄噉人命无敢干。
任侯干时外小官，有笔如刀剚权奸。
权奸未夷骨先寒，有开天诛乱旋刊。
寘我宗社于山安，忽焉倚伏不可抟。
天心克复理好还，是时增秩纶言颁。
扶耸义烈增壮颜，迩来十载国步艰。
国以吉士仪清班，侯今以选赐之环。
进退语默人所瞯，侯以时考以事观。
庆元眎今奚易难，浮骖妄辙纷多端。
大车槛槛长自閒，中原胡尘暗河山。
行人载书墨未乾，深仁大信而敢奸。
彼民玄黄走壶箪，我复翦刈如草菅。
惟皇上帝悯人寰，鸣呼言之鼻辛酸。
侯兮去去心体胖，允矣直道非俗观。
士所欠者非朝冠，要令反覆耐久看。
前陈亟与摅肺肝，且使志士兴长叹。
欢言此士尝讥韩，始终激烈心如丹，
寘名大小任公间。